ຫວຽດນາມ ແລະອິນເດຍ ລົງນາມໃນຂໍ້ຕົກລົງ ສຳຫຼວດນໍ້າມັນ
ອິນເດຍແລະຫວຽດນາມ ໄດ້ລົງນາມໃນຂໍ້ຕົກລົງ ເພື່ອສຳຫຼວດຫານໍ້າມັນ ແລະແກັສທຳມະຊາດ ໃນເຂດທະເລຈີນໃຕ້
ອິນເດຍແລະຫວຽດນາມໄດ້ປະກາດກ່ຽວກັບແຜນການທີ່ຈະຊອກຄົ້ນຫານໍ້າມັນແລະແກັສທຳ ມະຊາດຢູ່ໃນເຂດທະເລຈີນໃຕ້ ຊຶ່ງເປັນການສ່ຽງຕໍ່ການສ້າງຄວາມເຄັ່ງຕຶງຄັ້ງໃໝ່ກັບຈີນ ອິນເດຍແລະຫວຽດນາມ ໄດ້ລົງນາມໃນຂໍ້ຕົກລົງດັ່ງກ່າວ ໃນວັນພຸດວານນີ້ໃນລະຫວ່າງການ ຢ້ຽມຢາມກຸງນິວເດລີຂອງປະທານປະເທດຫວຽດນາມ ທ່ານ Truong Tan Sang ຂໍ້ຕົກ ລົງທີ່ວ່ານີ້ຮຽກຮ້ອງໃຫ້ມີການຮ່ວມມືກັນລະຫວ່າງບໍລິສັດລັດວິສາຫະກິດນໍ້າມັນແລະແກັສທຳ ມະຊາດຂອງອິນເດຍກັບບໍລິສັດ PetroVietnam ເພື່ອເພີ່ມການສຳຫຼວດຊອກຄົ້ນແລະການ ຜະລິດນໍ້າມັນແລະແກັສທຳມະຊາດນັ້ນ ຈີນໄດ້ຕຳໜິຕິຕຽນການເຈລະຈາ ກ່ຽວກັບການເຮັດວິສາວະກິດຮ່ວມ ລະຫວ່າງອິນເດຍແລະ ຫວຽດນາມຢູ່ໃນເຂດທະເລຈີນໃຕ້ໂດຍສະເພາະແລ້ວແມ່ນໃນບໍລິເວນໃກ້ໆໝູ່ເກາະທີ່ຈີນອ້າງ ເອົາກຳມະສິດນັ້ນ ຫວຽດນາມກ່າວວ່າ ກຳປັ່ນຂອງກອງທັບເຮືອຈີນໄດ້ທຳການແຊກແຊງໃນ ການສຳຫຼວດຫານໍ້າມັນແລະແກັສທຳມະຊາດຢູ່ໃນບໍລິເວນດັ່ງກ່າວຢ່າງນ້ອຍ 2 ຄັ້ງໃນໄລຍະ ສອງສາມເດືອນຜ່ານມານີ້ ຂະນະດຽວກັນ ເຈົ້າໜ້າທີ່ຂອງຫວຽດນາມແລະຈີນ ທີ່ໄດ້ພົບປະກັນຢູ່ກຸງປັກກິ່ງໃນມື້ວັນພຸດ ວານນີ້ກ່າວວ່າ ຕົນໄດ້ລົງນາມໃນຂໍ້ຕົກລົງສະບັບນຶ່ງທີ່ມີຄວາມຈຳເປັນເພື່ອແກ້ໄຂບັນຫາຂັດ ແຍ້ງຢູ່ໃນເຂດທະເລຈີນໃຕ້ໂດຍຜ່ານການເຈລະຈາ ເຈົ້າໜ້າທີ່ເວົ້າວ່າ ຂໍ້ຕົກລົງດັ່ງກ່າວນີ້ໄດ້ ຮຽກຮ້ອງໃຫ້ມີການປະຊຸມ 2 ຄັ້ງຕໍ່ປີລະຫວ່າງປະເທດທັງສອງ ອິນເດຍກໍບໍ່ຕ່າງຫຍັງກັບຈີນ ແມ່ນພວມຊອກຫາຊັບພະຍາກອນເພີ່ມຕື່ມເພື່ອຊ່ອຍຂັບດັນ ການເຕີບໂຕທາງດ້ານເສດຖະກິດຂອງຕົນຕະຫຼອດທັງໂອກາດໃໝ່ສຳລັບການຄ້າ